A Bizottság 1249/2000/EK rendelete

(2000. június 15.)

a nyersdohányágazatban a 2848/98/EK rendeletnek a külön támogatás felhasználására vonatkozó határidő, a felhasználatlan összegek visszafizetése, valamint a külön támogatásból nyújtott előlegre vonatkozó részletes szabályok tekintetében történő módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 660/1999/EK [1] rendelettel módosított, a nyersdohány piacának közös szervezéséről szóló, 1992. június 30-i 2075/92/EGK [2] tanácsi rendeletre és különösen annak 7. cikkére,

mivel:

(1) A legutóbb a 909/2000/EK [3] rendelettel módosított, a nyersdohányágazatban a jövedelemtámogatási rendszer, a termelési kvóták és a termelői csoportoknak nyújtandó külön támogatás tekintetében a 2075/92/EGK tanácsi rendelet alkalmazása részletes szabályainak meghatározásáról szóló, 1998. december 22-i 2848/98/EK [4] bizottsági rendelet 40. cikkének (2) bekezdése a betakarítás évét követő év június 30-át határozza meg a külön támogatás felhasználására vonatkozó határidőnek a termelői csoportok számára. A külön támogatást azon leszállítások alapján fizetik ki, amelyeket a betakarítás évét követő év április 30-ig lehet teljesíteni, ezért néhány termelői szervezet számára nehézséget jelent a külön támogatás következő két hónapon belüli teljes felhasználása, és így a június 30-i határidő betartása. Ezért a külön támogatás felhasználására egy hosszabb időszakot célszerű meghatározni. Ezenfelül annak biztosítására, hogy a felhasználatlan összegeket az adott határidőkön belül visszafizessék, a tagállamokat célszerű arra kötelezni, hogy a felhasználatlan összegeket beszedjék a termelői szervezetektől.

(2) A 2848/98/EK rendelet 42. cikkének (1) bekezdése lehetővé teszi a tagállamok számára, hogy a feldolgozóhoz szállított dohánymennyiségek alapján a termelői szervezetek számára a külön támogatásból előleget fizessenek. Az adott előleg engedélyezéséhez az előlegre irányuló kérelmet ahelyett, hogy a termék leszállítását megvárnák, inkább a termeltetési szerződések tárgyát képező dohánymennyiségekre célszerű alapozni, szem előtt tartva, hogy az előleget azzal a feltétellel lehet kifizetni, hogy az előleg 115 %-ának megfelelő összegű biztosítékot nyújtanak. Az előleget azonban e mennyiségeknek az 50 %-ára célszerű korlátozni.

(3) Az e rendeletben előírt intézkedések összhangban állnak a Nyersdohánypiaci Irányítóbizottság véleményével,

ELFOGADTA EZT A RENDELETET:

1. cikk

A 2848/98/EK rendelet a következőképpen módosul:

1. A 40. cikk (2) bekezdésének helyébe a következő lép:

"(2) A külön támogatást a termelői csoportok a VI., VII. és VIII. fajtacsoportok esetében a betakarítás évét követő évben július 31-ig, a többi fajtacsoport esetében a betakarítás évét követő évben július 15-ig használhatják fel, kizárólag a következő célokra:

- műszaki személyzet alkalmazása, akik támogatást nyújtanak a tagok számára a termelés minőségének és a környezet tiszteletben tartásának javításához,

- a minősített vetőmagok és palánták, illetve egyéb termelőeszközök biztosítása a tagok számára a termelés minőségének javítása érdekében,

- környezetvédelmi intézkedések,

- a tagok által biztosított termékek, különösen a dohányminősítő eszközök értékének növelésére irányuló infrastrukturális intézkedések meghozatala,

- adminisztratív személyzet alkalmazása a jövedelemtámogatások kezelésére és annak biztosítására, hogy a csoport teljesítse a közösségi szabályokat,

- a 42. cikk értelmében történő biztosítékok nyújtása során felmerült költségek visszatérítése."

2. A 40. cikk a következő bekezdéssel egészül ki:

"(2a) Minden olyan összeget, amelyet a (2) bekezdésnek megfelelően teljesen, illetve részben nem használtak fel, vissza kell fizetni a tagállam számára, és ezeket levonják az Európai Mezőgazdasági Orientációs és Garanciaalapból finanszírozott kiadásokból."

3. A 42. cikk (1) bekezdésének helyébe a következő lép:

"(1) Kérelemre a tagállam a betakarítás évében október 16-tól a külön támogatásból előleget fizet a termelői csoport számára. Az előleg nagysága meghatározásának alapja, hogy az maximum a csoport által a kérelem időpontjában aláírt termeltetési szerződések által fedezett dohánymennyiség 50 %-a lehet. A tagállamok meghatározzák az előlegfizetésre vonatkozó további feltételeket."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. június 15-én.

a Bizottság részéről

Franz Fischler

a Bizottság tagja

[1] HL L 83., 1999.3.27., 10. o.

[2] HL L 215., 1992.7.30., 70. o.

[3] HL L 105., 2000.5.3., 18. o.

[4] HL L 358., 1998.12.31., 17. o.

--------------------------------------------------